Аҟәа аҵара аусбарҭа аспециалистцәа Шәачатәи ашколқәа ирҭаан ирбеит апрофильтә классқәа русура аиҿкаашьа.
"Уажәазы Аԥсны апрофильтә хырхарҭа змоу ҳәа иҟоуп аекономикатә класс. Уа аекономика арҵара алагаланы ирымоуп ашкол аҿы. Сынтәа иҟаӡам апрофильтә классқәа уаҳа, аха уажәраанӡа иҳаман афизико-математикатә класс, ахимиа-биологиатә, агуманитартә классқәа. Аԥышәа ҳамоуп амҩаԥгашьазы, ҳәарада, аха аиҿкаашьагьы ауадаҩрақәа ацуп, еиҳарак, харџьла аиқәыршәаразы. Апрофильтә класс аныҟауҵа, иахәҭоу амаругақәа умазароуп, техникала еиқәшәазароуп. Амедицинатә класс Шәача иаҳбаз, ахәыҷқәа ирылшоит агәыр ақәыргылара, ирылшоит акапельница аҟаҵара, ашьақәыӷәӷәара ашәара. Раԥхьатәи ацхыраа ҟарҵар рылшоит, иара абри зегьы еиҭарҳәоит. Убри иақәнагоу амаругақәа рымоуп, иахьыддырбо рымоуп. Ҳаргьы иҳалшоит ус еиԥш, иҳамоуп арҵаҩцәа аԥышәа ду змоу, иҳагу атехникала аиқәыршәара ауп. Ара аматериалтә базатә ҭагылазаашьа хьысҳауп. Еиҭа иазгәаҭатәуп, аурокқәа рҿы уа аҵаҩцәа иаҳа ахақәиҭра рыманы иҟоуп, ирылшоит иаҳа рхаҭара аарԥшра, ҳара маҷк аконсервативра ҳамоуп. Ахәыҷқәагьы арҵаҩцәагьы ҳаршьцылаӡом дара ргәы ишаанаго ицәырыргартә еиԥш, ахақәиҭра рымоуп, ишәаӡом ииашамкәа ирҳәар ҳәа. Аурок аҿы ҳхы ҳақәиҭны ахымҩаԥгара ҳцәыуадаҩуп. Иҟалап, иахьатәи аамҭазы убри хымԥадатәизар", - еиҭалҳәеит Арышԥҳа.
Иаҳа инеиҵыху аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.